РЕШЕНИЕ НА КОМИСИЯТА
от 30 април 2007 година
относно искането на Италианската република за прилагане на намалена ставка на ДДС при доставката на електроенергия, предназначена за работата на съоръжения, използвани за напояване, изпомпване и дрениране
(нотифицирано под номер C(2007) 1823)
(само текстът на италиански език е автентичен)
(2007/313/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/112/EО на Съвета от 28 ноември 2006 г. относно общата система на данъка върху добавената стойност (1), и по-специално член 102 от нея,
като има предвид, че:
(1)
С първоначално писмо, регистрирано в Комисията на 3 октомври 2006 г., последвано от допълнително писмо, регистрирано в Комисията на 22 януари 2007 г., Италия уведоми Комисията за намерението си да приложи намалена ставка на данък върху добавената стойност при доставката на електроенергия, предназначена за работата на използваните от напоителните консорциуми съоръжения за напояване, изпомпване и дрениране.
(2)
Италия възнамерява да приложи намалена ставка (10 %) при доставката на електроенергия, предназначена за работата на съоръженията, използвани за напояване, изпомпване и дрениране от напоителните консорциуми, които по силата на националното право се считат за публичноправни субекти, отговарящи за поддръжката и другите помощни дейности, свързани с оттичането на водите. Освен това изглежда такава дейност не се упражнява в Италия от други подобни действащи или потенциални стопански субекти.
(3)
В съответствие с член 39 от Директива 2006/112/EО доставката на електроенергия в крайната ѝ фаза от търговците и дистрибуторите до крайните потребители се облага в мястото, където потребителят ефективно използва и консумира стоката. По този начин се осигурява облагане на доставката в страната, където се осъществява реалното потребление.
(4)
Предвидената мярка, заключаваща се в прилагане на намалена ставка на ДДС при доставката на електроенергия, предназначена за работата на съоръженията, използвани за напояване, изпомпване и дрениране, не се очаква да доведе до каквото и да било нарушаване на конкуренцията, ако бъде прилагана за всички консорциуми или стопански субекти, експлоатиращи подобни съоръжения при същите условия.
(5)
Тъй като мярката има общ характер (тъй като обхваща всички доставки, предназначени за работата на съоръженията, използвани за напояване, изпомпване и дрениране), не предвижда изключения и като правило не се прилага спрямо други доставки, предназначени за търговски, професионални или други стопански дейности, не съществува опасност от нарушаване на конкуренцията. Следователно условието, предвидено в член 102 от Директива 2006/112/EО, е изпълнено и Италия следва да получи разрешение да приложи въпросната мярка,
ПРИЕ НАСТОЯЩОТО РЕШЕНИЕ:
Член 1
Разрешава се на Италианската република да приложи намалена ставка на ДДС при доставката на електроенергия, предназначена за работата на съоръженията, използвани за напояване, изпомпване и дрениране.
Член 2
Адресат на настоящото решение е Италианската република.
Съставено в Брюксел на 30 април 2007 година.